Heidi Grande Røys (Sosialistisk Venstreparti), 2002-12-03:
Det har vore ein del snakk om forslaget om gåver til frivillige organisasjonar, både i går og i dag, og enkelte har fått det til å høyrast ut som at vi som går mot dette forslaget, dermed er mot auka inntekter for organisasjonane. Det er sjølvsagt ikkje rett. SV ser at det å utvide beløpsgrensa for skattefrådrag for gåver til frivillige organisasjonar vil kunne bidra til auka inntekter for desse. Men det er ein type offentleg finansiering av frivillige organisasjonar som – så langt – ikkje har hatt noko omfang her i landet. I tillegg til ordinær støtte over statsbudsjettet vil organisasjonane med ei slik ordning få indirekte støtte gjennom skattefrådrag til enkeltpersonar og bedrifter som vel å støtte organisasjonen. Det vil altså ikkje lenger vere politiske prioriteringar som avgjer nivået på den offentlege støtta til dei ulike organisasjonane. I staden er det dei organisasjonane som har velvilje blant dei mest velståande, som vinn kampen om offentlege kroner. Vi meiner at nivået på offentlege tilskot skal fastsetjast gjennom politiske vedtak. Det vedtaket SV var med på i vår om å endre tippenøkkelen, var ein slik type vedtak. Vi registrerer at regjeringspartia valde å gå mot det. Endringa av tippenøkkelen betydde ei betydeleg styrking av organisasjonane sin økonomi. Når det gjeld næringsretta forsking, har SV valt å foreslå å gjeninnføre den opphavlege FUNN-ordninga framfor ei skatteincentivordning. Ordninga var svært vellukka den vesle stunda ho fekk fungere, mens vi ser at skatteordninga slit. Det har teke tid å få ho godkjend, og i enkelte fylke er det meldt om få søknader til ordninga. Vi er òg redde for at bedriftene vert meir opptekne av kva prosjekt dei kan setje i gang for å få skattefrådrag, enn å fokusere på sjølve forskinga. Ei tilskotsordning vil vere meir treffsikker i forhold til prioriterte forskingsområde. Tilskotsordninga fungerte òg langt betre enn skatteincentivordninga, fordi ho når dei bedriftene som ikkje har ein likviditet til å gå inn i langsiktige forskingsprosjekt. Det går relativt lang tid frå ein investerer i FoU til ein får ein positiv kontantstraum tilbake. SV har difor valt å omfordele dei midlane som Regjeringa foreslår til ei skatteFUNN-ordning, til ei tilskotsordning, i tillegg til at vi har brukt pengane til tilskot til forskings- og utviklingskontraktar og SND. Så til slutt nokre ord om småbåtregisteret – ei merkeleg sak – som regjeringspartia tidlegare ville avvikle og no vil konkurranseutsetje og innføre som ei frivillig ordning, trass i oppmodingar frå alle kantar om å fortsetje med det som i dag er ei vellukka ordning. Kongelig Norsk Båtforbund har nyleg sendt ut ei pressemelding som eg gjerne vil sitere frå: «Etter at det er brukt ca. 100 millioner kroner på opprettelsen av det sentrale småbåtregisteret, mener Båtforbundet KNBF at det er skandaløst at regjeringen nå foreslår å gjøre registeret frivillig og konkurranseutsette driften. Småbåtregisteret har bevist at det nå drives kostnadseffektivt og kan vise til meget positive resultater blant annet når det gjelder å forhindre kriminalitet på sjøen.» Vi kan jo prøve å lære av dei som har gjort dette før oss. Framstegspartiet nemnde Sverige i stad når det gjeld nettoløn, og Sverige har jo prøvd register som ei frivillig ordning. Så langt dekkjer registeret berre 20 pst. av småbåtflåten, det vert ikkje halde skikkeleg ved like, og det har mista truverde. Registeret som vi har, har vist seg å vere nyttig for politiet, då etterforskinga av tjuveri, skadeverk og promillekøyring har vorte langt meir effektiv. Hovedredningssentralen melder at registeret bidreg til at leiteaksjonar anten ikkje vert sette i verk eller vert hurtig avblåsne, noko som betyr at ein har store samfunnsøkonomiske innsparingar. Vi kan ikkje sjå at det er eit einaste argument for forslaget frå Regjeringa. Vi har ikkje høyrt så mykje begeistra argumentasjon i denne debatten heller, og kan jo framleis oppmode regjeringspartia og Framstegspartiet om å slutte seg til det forslaget som Arbeidarpartiet, Senterpartiet og SV har i innstillinga.